豫章王集大成惠我思古人實獲我心八詩謝以五字
作者：楊萬里
朝代：宋

paragraphs: 孤嗜難衆悅，今聽非昔絃。
美人西山秀，蕨茹飲澗泉。
雪蓑韞明月，冰棹刺野船。
寶祲耿不掩，球聲忽復珊。
聞者已瞠若，鬻之諒悠然。
良瓌彼何憎，擊缶俗所便。
老我詎能聰，妙音誤至前。
古人子所思，而我豈古賢。
借不滿子賞，能不聊子歎。
故家富彥士，梧竹映芝蘭。
紫餘乃祖橐，朱遍羣從轓。
迅趾豈地行，逸翎當雲鶱。
勗哉摶羊角，何必懷西山。